Video: Ouers ontstoke oor pastoor se Kersvader-uitlatings‘n Skermskoot uit die video Ouers van Texas in die VSA is woedend nadat ŉ pastoor vandeesweek in een van dié dorp se inkopiesentrums ingevaar het om die “waarheid oor Kersvader” aan jong kinders te “ontbloot”. Dawid Grisham, die pastoor, het homself Dinsdag verfilm waar hy deur die Westgate-inkopiesentrum in Amarille beweeg het om kinders te leer Kersvader bestaan nie werklik nie. Grisham sê op die video hy wil kinders leer Kersfees gaan eintlik oor Christus en nie oor ŉ man met ŉ lang wit baard nie. “Kinders, ek wil vandag vir julle sê daar is nie iets soos Kersvader nie,” het hy aan kinders gesê wat in ŉ tou gestaan het om ŉ foto saam met Kersvader te neem. “Die man wat julle vandag sien, is net ŉ gewone man in ŉ pak klere. Hy is aangetrek soos die sogenaamde Kersvader, maar daar bestaan nie so iets nie.” Hy het ouers daarvan beskuldig dat hulle hul kinders verkeerd grootmaak deur vir hulle leuens te vertel. “Ouers, julle moet ophou om vir jul kinders te lieg deur te sê Kersvader bestaan wanneer hy nie bestaan nie.” Een ouer het Grisham aangevat en gesê hy moet die kinders uitlos. “My kinders staan in daardie tou waar jy so tekere gaan. Ek wil nie hê jy moet daar staan en hulle ontstel nie.” Verskeie ander ouers het hulle tot die winkelsentrum se Facebook-blad gewend om hul ongelukkigheid uit te spreek. “Ek wonder hoeveel kinders se Kersfees is nou geruïneer deur die pastoor? Ons besef daar is nie ŉ Kersvader nie, maar hulle is kinders. Tesame met dié tradisie leer hulle ook oor God en waar geskenke werklik vandaan kom,” het Holly Thomas geskryf. Scott Janney het ook gesê die inkopiesentrum het talle lojale kliënte verloor deur die “dwase optrede van die pastoor”. Die Westgate-inkopiesentrum het Dinsdag aan Huffington Post vertel hul beleid verbied enige gedrag wat die vrede versteur en diegene wat nie daaraan gehoor gee nie, sal deur sekuriteit verwyder word. Grisham het nog nie kommentaar gelewer nie. Volgens geskiedkundiges is die karakter van Kersvader geskoei op die Christelike heilige, St. Nicholas. Sy vrygewigheid teenoor kinders as ŉ Griekse biskop het glo daartoe gelei dat hy bekendgestaan het as “beskermheilige van kinders” en “bringer van geskenke”. Bron: Huffington Post